Byna R1 miljard verlies vir SAUK in 2016/17SABC-gebou in Kaapstad Foto: Maroela Media Die SAUK het Donderdag sy jaarverslag vir die 2016/2017 finansiële jaar bekend gemaak en bevestig dat die openbare uitsaaier ŉ netto verlies ná belasting van R977 miljoen gely het. Die organisasie het gesê hy het finansiële beperkings beleef weens ŉ inkomstestroom wat verminder het teen ŉ koers van 6% hoër as die kostevermindering. Kontant en kontantekwivalente teen die einde van die 2016/17 finansiële jaar was R82 miljoen, in vergelyking met die vorige jaar se R881 miljoen. Die uitsaaier het gesê sy beduidende afname in kontantreserwes het gelei daartoe dat die SAUK nie sy skulde betyds kon betaal nie. Inkomste vir die betrokke periode was R7,6 miljard, in vergelyking met R8,1 miljard in 2016, ŉ 6% afname jaar-op-jaar. Die SAUK se primêre inkomstebron is advertensies wat met 5% gedaal het tot R5,6 miljard, en borgskapinkomste het ook met 18% gedaal tot R384 miljoen. Inkomste uit TV-lisensies het met 7% gedaal tot R915 miljoen. Die uitsaaier het ŉ negatiewe ouditmening vir die betrokke periode ontvang. Onreëlmatige uitgawes is een van die faktore wat tot die negatiewe mening gelei het. “Ons is natuurlik teleurgesteld met die finansiële prestasie vir die 2016/17 finansiële jaar,” het Nomsa Philiso, waarnemende uitvoerende groepshoof, gesê. “Ons word egter bemoedig deur die vordering wat gemaak is in die eerste kwartaal van die huidige finansiële jaar.” Die openbare uitsaaier het tydens die betrokke finansiële jaar weggestap met verskeie pryse. Die SAUK het altesaam 31 radio-toekennings ontvang en SABC TV het ook met verskeie toekennings weggestap. Die volledige jaarverslag is hier beskikbaar.